**Adatvédelmi és adatkezelési szabályzat**

Európai Hallgatók Hálózatának Egyesülete

1093, Budapest, Fővám tér 8.

board@aegee-budapest.hu

A szabályzatot készítette:

Caesar Bálint

**A szabályzat célja**

Az Európai Hallgatók Hálózatának Egyesülete, AEGEE-Budapest (továbbiakban Egyesület) tagjai részére egyszerű, közérthető, áttekinthető és követhető formában összefoglalni a személyes adatok védelmére vonatkozó szabályokat.

**A szabályzat alkalmazási területe**

Az Egyesület valamennyi adat kezelésével együtt járó tevékenysége.

**Adatvédelmi tisztviselő**

Az Egyesület adatvédelmi tisztviselőt nem alkalmaz.

**Hivatkozások**

Az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.).

**A szabályzat hatálya**

E szabályzat a következő kiadásig érvénye, hatálya kiterjed a szervezet elnökségi és vezetőségi tagjaira valamint minden olyan tagra, aki az Egyesületei cél elérése érdekében adatot kezel.

**A szabályzat kiadásának/módosításainak időpontja[[1]](#footnote-1)**

|  |  |
| --- | --- |
| *Dátum* | *„Első kiadás” szöveg, illetve a módosítás rövid leírása* |
| **2018.05.25** | Első kiadás |

**Tartalomjegyzék**

[1. Bevezető rendelkezések 4](#_Toc519269100)

[1.1. Alapelvek 4](#_Toc519269101)

[1.2. Értelmező rendelkezések 4](#_Toc519269102)

[2. Az adatkezelésre és az adatfeldolgozásra vonatkozó alapvető szabályok 5](#_Toc519269103)

[2.1. Papíralapú adatkezelő eszközökön nyilvántartott adatok védelme 5](#_Toc519269104)

[2.2. Informatikai eszközökkel nyilvántartott adatok védelme 6](#_Toc519269105)

[2.3. Személyes adatok kezelése, célhoz kötöttsége 6](#_Toc519269106)

[2.4. Adatfeldolgozás 8](#_Toc519269107)

[2.5. Az érintettek jogai 8](#_Toc519269108)

[2.6. Személyes adatok felhasználása statisztikai célra 10](#_Toc519269109)

[2.7. Tiltakozási jog 10](#_Toc519269110)

[2.8. Az adatkezeléssel kapcsolatos jogérvényesítési lehetőség 11](#_Toc519269111)

# Bevezető rendelkezések

## Alapelvek

Célhoz kötöttség alapelve: az Egyesület személyes adatot kizárólag meghatározott célból, valamely jog gyakorlása vagy kötelezettség teljesítése érdekében kezelhet. Az adatkezelésnek minden szakaszában meg kell felelnie az adatkezelés céljának. Biztosítani kell, hogy az érintettet csak az adatkezelés céljához szükséges ideig lehessen azonosítani.

Szükségesség és arányosság alapelve: csak olyan személyes adat kezelhető, amely az adatkezelés céljának megvalósulásához elengedhetetlen, és annak elérésére alkalmas. A személyes adat csak a cél megvalósulásához szükséges mértékben és ideig kezelhető.

Teljes körűség alapelve: az adatkezelés során biztosítani kell az adatok pontosságát, teljességét és – ha az adatkezelés céljára tekintettel szükséges – naprakészségét.

Törvényesség alapelve: az Egyesület adatkezelése során az adatok felvételének és kezelésének tisztességesnek és törvényesnek kell lennie.

## Értelmező rendelkezések

*GDPR* (General Data Protection Regulation): az Európai Unió új adatvédelmi rendelete

*Adatfeldolgozás*: az adatkezelési műveletekhez kapcsolódó technikai feladatok elvégzése, függetlenül a műveletek végrehajtásához alkalmazott módszertől és eszköztől, valamint az alkalmazás helyétől, feltéve hogy a technikai feladatot az adatokon végzik.

*Adatfeldolgozó*: az a természetes vagy jogi személy, illetve jogi személyiséggel nem rendelkező szervezet, aki vagy amely szerződés alapján – beleértve a jogszabály rendelkezése alapján kötött szerződést is – adatok feldolgozását végzi. Az Egyesület, az általa kezelt személyes adatok feldolgozására adatfeldolgozót vehet igénybe.

*Adatkezelés*: az alkalmazott eljárástól függetlenül a személyes adatokon végzett bármely művelet vagy műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása, vagy összekapcsolása, zárolása, törlése és megsemmisítése, valamint az adatok további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők rögzítése.

*Adatkezelő*: az a természetes vagy jogi személy, illetve jogi személyiséggel nem rendelkező szervezet, aki, vagy amely a személyes adatok kezelésének célját meghatározza, az adatkezelésre (beleértve a felhasznált eszközt) vonatkozó döntéseket meghozza és végrehajtja, vagy az adatfeldolgozóval végrehajtatja. Az Egyesület, az általa kezelt személyes adatok tekintetében adatkezelőnek minősül.

*Adatmegjelölés*: az adat azonosító jelzéssel ellátása annak megkülönböztetése céljából.

*Adatmegsemmisítés*: az adatokat tartalmazó adathordozó teljes fizikai megsemmisítése.

*Adattovábbítás*: az adat meghatározott harmadik személy számára történő hozzáférhetővé tétele.

*Nyilvánosságra hozatal*: ha az adatot bárki számára hozzáférhetővé teszik.

*Adattörlés*: az adatok felismerhetetlenné tétele oly módon, hogy helyreállításuk többé nem lehetséges.

*Adatzárolás*: az adat azonosító jelzéssel ellátása további kezelésének végleges vagy meghatározott időre történő korlátozása céljából.

*Különleges adat*:

– a faji eredetre, a nemzeti és etnikai kisebbséghez tartozásra, a politikai véleményre vagy pártállásra, a vallásos vagy más világnézeti meggyőződésre, érdekképviseleti szervezeti tagságra és a szexuális életre vonatkozó adat,

– az egészségi állapotra és a kóros szenvedélyre vonatkozó adat, valamint a bűnügyi személyes adat.

*Hozzájárulás*: az érintett kívánságának önkéntes és határozott (különleges adat esetében írásban, egyéb személyes adat esetében szóban, írásban, vagy ráutaló magatartással történő) kinyilvánítása, amely megfelelő tájékoztatáson alapul, és amellyel félreérthetetlen beleegyezését adja a rá vonatkozó személyes adatok – teljes körű vagy egyes műveletekre kiterjedő – kezeléséhez. Kétség esetén azt kell vélelmezni, hogy az érintett a hozzájárulását nem adta meg.

*Személyes adat*: bármely meghatározott (azonosított vagy azonosítható) természetes személlyel (a továbbiakban: érintett) kapcsolatba hozható adat – különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret –, valamint az adatból levonható, az érintettre vonatkozó következtetés. A személyes adat az adatkezelés során mindaddig megőrzi e minőségét, amíg a kapcsolata az érintettel helyreállítható. Az érintettel akkor helyreállítható a kapcsolat, ha az adatkezelő rendelkezik azokkal a technikai feltételekkel, amelyek a helyreállításhoz szükségesek.

*Tiltakozás*: az érintett nyilatkozata, amellyel személyes adatainak kezelését kifogásolja, és az adatkezelés megszüntetését, illetve a kezelt adatok törlését kéri.

# Az adatkezelésre és az adatfeldolgozásra vonatkozó alapvető szabályok

Bármely adatkezeléssel foglalkozó elnökségi vagy vezetőségi tag köteles megtartani az adatvédelmi előírásokat, továbbá köteles gondoskodni az adatok biztonságáról és megtenni minden intézkedést az adatvédelmi szabályok érvényre juttatása érdekében.

## Papíralapú adatkezelő eszközökön nyilvántartott adatok védelme

Az iratokat az Egyesület iratkezelési szabályzatban előírtak szerint kell kezelni és tárolni, az iratokra feljegyzett iktatószámoknak megfelelően, a keletkezés idejének megfelelő sorrendben[[2]](#footnote-2). Az iratok kezelése, tárolása során illetéktelen személy azok tartalmába betekintést nem nyerhet. Ezért az ügyintézésre kijelölt elnökségi vagy vezetőségi tag, és minden – az irattal kapcsolatba kerülő – személy felelősséggel tartozik. A tárolási idő alatt bármilyen adatkezelési eseményről írásos jegyzőkönyvet kell készíteni.

A személyes adatokat tartalmazó dokumentumokat úgy kell megsemmisíteni (pl. iratmegsemmisítő berendezés használatával), hogy az azon szereplő személyes adatok felismerhetetlenekké váljanak.

## Informatikai eszközökkel nyilvántartott adatok védelme

A személyes adat technikai védelmének a biztosítása érdekében külön védelmi intézkedéseket kell tennie az adatkezelőnek, az adatfeldolgozónak, illetőleg a távközlési vagy informatikai eszköz üzemeltetőjének, ha a személyes adatok továbbítása hálózaton, vagy egyéb informatikai eszköz útján történik. Az adatkezelés jelentős részben az informatikai eszközök használatával történik, amely – az adatkezelés minden fázisában – az alábbi feltételek figyelembevételével valósulhat meg:

– meg kell teremteni, a számítógépes adatfeldolgozásban alkalmazott hardware eszközök működési biztonságát, amelynek során védelmet élveznek az informatikai eszközök üzemeltetéséhez szükséges okmányok és dokumentációk;

– figyelembe kell venni az adatfeldolgozó programrendszerek, valamint a feldolgozást támogató rendszer-szoftverek tartalmi és logikai egységét, előírásszerű felhasználását, reprodukálhatóságát.

## Személyes adatok kezelése, célhoz kötöttsége

Személyes adat akkor kezelhető, ha az adatkezeléshez az érintett hozzájárul, vagy azt törvény elrendeli. Különleges adat akkor kezelhető, ha az adatkezeléshez az érintett írásban hozzájárul, vagy törvény – meghatározott közérdekből – elrendeli.

Törvény által elrendelt adatkezelés (kötelező adatkezelés) esetén az Egyesület csak a törvényben meghatározott adatfajtákat, az abban meghatározott célból és feltételek mellett, az ott megjelölt időpontig kezelheti.

Ha a hozzájáruláson alapuló adatkezelés célja az adatkezelővel írásban kötött szerződés végrehajtása, a szerződésnek tartalmaznia kell minden olyan információt, amelyet a személyes adatok kezelése szempontjából az érintettnek ismernie kell, így különösen a kezelendő adatok meghatározását, az adatkezelés időtartamát, a felhasználás célját, az adatok továbbításának tényét, címzettjeit, adatfeldolgozó igénybevételének tényét. A szerződésnek félreérthetetlen módon tartalmaznia kell, hogy az érintett aláírásával hozzájárul adatainak a szerződésben meghatározottak szerinti kezeléséhez.

Személyes adat akkor is kezelhető, ha az érintett hozzájárulásának beszerzése lehetetlen vagy aránytalan költséggel járna, de a személyes adat kezelése

– az Egyesület-re vonatkozó jogi kötelezettség teljesítése céljából, vagy

– az Egyesület vagy harmadik személy jogos érdekének érvényesítése céljából szükséges (ha ezen érdek érvényesítése a személyes adatok védelméhez fűződő jog korlátozásával arányban áll), pl.: Hallgatói Önkormányzat vagy a Corvinus Egyetem adatbekérései.

Ha a személyes adat felvételére az érintett hozzájárulásával került sor, az Egyesület a felvett adatokat törvény eltérő rendelkezésének hiányában

– a rá vonatkozó jogi kötelezettség teljesítése céljából, vagy

– az Egyesület vagy harmadik személy jogos érdekének érvényesítése céljából szükséges (ha ezen érdek érvényesítése a személyes adatok védelméhez fűződő jog korlátozásával arányban áll), további külön hozzájárulás nélkül, valamint az érintett hozzájárulásának visszavonását követően is kezelheti.

Ha az érintett cselekvőképtelensége folytán vagy más elháríthatatlan okból nem képes hozzájárulását megadni, akkor

– a saját vagy más személy létfontosságú érdekeinek védelméhez, valamint

– a személyek életét, testi épségét vagy javait fenyegető közvetlen veszély elhárításához vagy megelőzéséhez szükséges mértékben,

a hozzájárulás akadályainak fennállása alatt az érintett személyes adatai kezelhetőek.

A 16. életévét betöltött kiskorú érintett hozzájárulását tartalmazó jognyilatkozatának érvényességéhez törvényes képviselőjének beleegyezése vagy utólagos jóváhagyása nem szükséges.

Az érintett kérelmére, kezdeményezésére indult hatósági eljárásban az eljárás lefolytatásához szükséges személyes adatok tekintetében, az érintett kérelmére indult más ügyben az általa megadott személyes adatok tekintetében az érintett hozzájárulását vélelmezni kell.

Az érintettel az adatkezelés megkezdése előtt közölni kell, hogy az adatkezelés hozzájáruláson alapul vagy kötelező. Az érintettet az adatkezelés megkezdése előtt egyértelműen és részletesen tájékoztatni kell az adatai kezelésével kapcsolatos minden tényről, így különösen az adatkezelés céljáról és jogalapjáról, az adatkezelésre és az adatfeldolgozásra jogosult személyéről, az adatkezelés időtartamáról, arról, ha az érintett személyes adatait az adatkezelő meghatározott esetben hozzájárulás nélkül, illetve a hozzájárulás visszavonását követően is kezelheti, illetve arról, hogy kik ismerhetik meg az adatokat. A tájékoztatásnak ki kell terjednie az érintett adatkezeléssel kapcsolatos jogaira és jogorvoslati lehetőségeire is. Kötelező adatkezelés esetén a tájékoztatás megtörténhet az ezen információkat tartalmazó jogszabályi rendelkezésekre való utalás nyilvánosságra hozatalával is.

Ha az érintettek személyes tájékoztatása lehetetlen vagy aránytalan költséggel járna, a tájékoztatás megtörténhet az alábbi információk nyilvánosságra hozatalával is:

- az adatgyűjtés ténye,

- az érintettek köre,

- az adatgyűjtés célja,

- az adatkezelés időtartama,

- az adatok megismerésére jogosult lehetséges adatkezelők személye,

- az érintettek adatkezeléssel kapcsolatos jogainak és jogorvoslati lehetőségeinek ismertetése, valamint

- ha az adatkezelés adatvédelmi nyilvántartásba vételének van helye, az adatkezelés nyilvántartási száma.

Ha törvény, nemzetközi szerződés vagy az Európai Unió kötelező jogi aktusának (rendelet, határozat) rendelkezése alapján az adattovábbító adatkezelő az adattovábbítással egyidejűleg jelzi a személyes adat

– kezelésének lehetséges célját,

– kezelésének lehetséges időtartamát,

– továbbításának lehetséges címzettjeit,

– érintettje az Infotv.-ben biztosított jogainak korlátozását, vagy

– kezelésének egyéb korlátozását,

akkor az Egyesület a személyes adatot csak az adatkezelési korlátozásnak megfelelő terjedelemben és módon kezelheti, az érintett jogait az adatkezelési korlátozásnak megfelelően biztosíthatja.

Az Egyesület az adatkezelési korlátozásra tekintet nélkül is kezelheti a személyes adatot és biztosíthatja az érintett jogait, ha ahhoz az adattovábbító adatkezelő előzetes hozzájárulását adta (és ez nem ütközik az alkalmazandó jogi rendelkezésbe).

Törvény, nemzetközi szerződés vagy az Európai Unió kötelező jogi aktusának rendelkezése alapján az Egyesület, amennyiben személyes adatot továbbít, azzal egyidejűleg a címzettet tájékoztatja az alkalmazandó adatkezelési korlátozásról. Az Egyesület kérheti, hogy az adatátvevő tájékoztassa az átvett személyes adatok felhasználásáról.

## Adatfeldolgozás

Az adatfeldolgozónak a személyes adatok feldolgozásával kapcsolatos jogait és kötelezettségeit az Infotv., valamint az adatkezelésre vonatkozó külön jogszabályok keretei között az Egyesület határozza meg.

Az adatkezelési műveletekre vonatkozó utasítások jogszerűségéért az Egyesület felel. Az adatfeldolgozó a tevékenységi körén belül felelős a személyes adatok feldolgozásáért, megváltoztatásáért, törléséért, továbbításáért, és nyilvánosságra hozataláért. Az adatfeldolgozó az adatkezelő rendelkezése szerint vehet igénybe további adatfeldolgozót.

Az adatfeldolgozó az adatkezelést érintő érdemi döntést nem hozhat, a tudomására jutott személyes adatokat kizárólag az Egyesület rendelkezései szerint dolgozhatja fel, saját céljára adatfeldolgozást nem végezhet, továbbá a személyes adatokat az Egyesület rendelkezései szerint köteles tárolni és megőrizni.

Az adatfeldolgozásra vonatkozó szerződést írásba kell foglalni. Az adatfeldolgozásra nem adható megbízás olyan szervezetnek, amely a feldolgozandó személyes adatokat felhasználó üzleti tevékenységben érdekelt.

## Az érintettek jogai

Az érintett kérheti az Egyesülettől, hogy

– tájékoztassa személyes adatainak kezeléséről, helyesbítse a kezelt személyes adatait, illetve

– a törvény által elrendelt adatkezelés kivételével a kezelt személyes adatait törölje vagy zárolja.

Az érintett tájékoztatást kérhet az Egyesület által kezelt, illetve az Egyesület által vagy rendelkezése szerint megbízott adatfeldolgozó által feldolgozott adatairól, azok forrásáról, az adatkezelés céljáról, jogalapjáról, időtartamáról, az adatfeldolgozó nevéről, címéről és az adatkezeléssel összefüggő tevékenységéről, továbbá – az érintett személyes adatainak továbbítása esetén – az adattovábbítás jogalapjáról és címzettjéről.

A tájékoztatást haladéktalanul meg kell küldeni a feladat ellátásáért felelős elnökségi tagnak, aki köteles a tájékoztatásra vonatkozó kérelem benyújtásától számított 30 napon belül, közérthető formában, az érintett erre irányuló kérelmére írásban megadni a tájékoztatást. A tájékoztatásnak ki kell terjednie az érintett adatkezeléssel kapcsolatos jogaira és jogorvoslati lehetőségeire.

Az érintett tájékoztatása csak akkor tagadható meg, ha ezt törvény, vagy az adattovábbító által jelzett adatkezelési korlátozás lehetővé teszi. Az érintettet a felvilágosítás megtagadásának indokáról, illetve a bírósági jogorvoslat és a NAIH-hoz fordulás lehetőségéről tájékoztatni kell.

Az elutasított kérelmekről az Egyesület a NAIH-ot évente, a tárgyévet követő év január 31-éig értesíti.

Személyes adatok helyesbítése és törlése csak a törvényben meghatározott eljárással végezhető el.

Ha a személyes adat a valóságnak nem felel meg, és a valóságnak megfelelő személyes adat rendelkezésre áll, a személyes adatot helyesbíteni kell.

A személyes adatot törölni kell, ha

– kezelése jogellenes;

– az érintett ezt kéri;

– hiányos vagy téves – és ez az állapot jogszerűen nem orvosolható –, feltéve, hogy a törlést törvény nem zárja ki;

– az adatkezelés célja megszűnt, vagy az adatok tárolásának törvényben meghatározott határideje lejárt;

– azt a bíróság vagy a NAIH elrendelte.

Törlés helyett zárolni kell a személyes adatot, ha az érintett ezt kéri, vagy ha a rendelkezésre álló információk alapján feltételezhető, hogy a törlés sértené az érintett jogos érdekeit. Az így zárolt személyes adat kizárólag addig kezelhető, ameddig fennáll az az adatkezelési cél, amely a személyes adat törlését kizárta.

A kezelt személyes adatot meg kell jelölni, ha az érintett vitatja annak helyességét vagy pontosságát, de a vitatott személyes adat helytelensége vagy pontatlansága nem állapítható meg egyértelműen.

Az adatokat kezelő elnökségi tagnak a helyesbítésről, a zárolásról, a megjelölésről és a törlésről az érintettet, továbbá mindazokat értesítenie kell, akiknek korábban az adatot adatkezelés céljára továbbították. Az értesítés mellőzhető, ha ez az adatkezelés céljára való tekintettel az érintett jogos érdekét nem sérti.

Ha az adatokat kezelő elnökségi tag az érintett helyesbítés, zárolás vagy törlés iránti kérelmét nem teljesíti, a kérelem kézhezvételét követő 30 napon belül az érintettel írásban közölni kell a helyesbítés, zárolás vagy törlés iránti kérelem elutasításának ténybeli és jogi indokait. A helyesbítés, törlés vagy zárolás iránti kérelem elutasítása esetén az érintettet tájékoztatni kell a bírósági jogorvoslat, továbbá a NAIH-hoz fordulás lehetőségéről.

Ha az Egyesület az érintett adatainak jogellenes kezelésével vagy az adatbiztonság követelményeinek megszegésével másnak kárt okoz, köteles azt megtéríteni. Ha az Egyesület az érintett adatainak jogellenes kezelésével vagy az adatbiztonság követelményeinek megszegésével az érintett személyiségi jogát megsérti, az érintett az adatkezelőtől sérelemdíjat követelhet. Az érintettel szemben az Egyesület felel az adatfeldolgozó által okozott kárért és az Egyesület köteles megfizetni az érintettnek az adatfeldolgozó által okozott személyiségi jogsértés esetén járó sérelemdíjat is. Az Egyesület mentesül az okozott kárért való felelősség és a sérelemdíj megfizetésének kötelezettsége alól, ha bizonyítja, hogy a kárt vagy az érintett személyiségi jogának sérelmét az adatkezelés körén kívül eső elháríthatatlan ok idézte elő. Nem kell megtéríteni a kárt és nem követelhető a sérelemdíj annyiban, amennyiben a kár a károsult vagy a személyiségi jog megsértésével okozott jogsérelem az érintett szándékos vagy súlyosan gondatlan magatartásából származott.

## Személyes adatok felhasználása statisztikai célra

A kötelező adatkezelés keretében kezelt személyes adatokat – ha törvény eltérően nem rendelkezik – a Központi Statisztikai Hivatal statisztikai célból egyedi azonosításra alkalmas módon átveheti és törvényben meghatározottak szerint kezelheti. A statisztikai célra felvett, átvett vagy feldolgozott személyes adatok – ha törvény eltérően nem rendelkezik – csak statisztikai célra kezelhetők.

További személyes adatból képzett adat csak akkor használható fel statisztikai célra, amennyiben annak eredeti személyes adattartalma többé vissza nem követhető.

## Tiltakozási jog

Az érintett tiltakozhat személyes adatainak kezelése ellen, ha:

*a)* a személyes adatok kezelése (továbbítása) kizárólag az Egyesület vonatkozó jogi kötelezettség teljesítéséhez, vagy az Egyesület az adatátvevő vagy harmadik személy jogos érdekének érvényesítéséhez szükséges, kivéve, ha az adatkezelést törvény rendeli el,

*b)* a személyes adat felhasználása vagy továbbítása közvetlenül üzletszerzés, közvélemény-kutatás, vagy tudományos kutatás céljára történik, valamint

*c)* törvényben meghatározott egyéb esetben.

A tiltakozást a kérelem benyújtásától számított legrövidebb időn belül, de legfeljebb 15 napon belül meg kell vizsgálni, annak megalapozottsága kérdésében döntést kell hozni, és a döntésről a kérelmezőt írásban tájékoztatni kell. A döntésben az érintettet tájékoztatni kell arról, hogy amennyiben az érintett az Egyesület döntésével nem ért egyet, a döntése közlésétől 30 napon belül bírósághoz fordulhat.

Amennyiben a tiltakozás megalapozott, az adatkezelést meg kell szüntetni, és az adatokat zárolni kell, valamint a tiltakozásról, illetve az annak alapján tett intézkedésről adatokat kezelő szervezeti egységnek, értesítenie kell mindazokat, akik részére a tiltakozással érintett személyes adatot korábban az Egyesület továbbította, és akik kötelesek intézkedni a tiltakozási jog érvényesítése érdekében.

Ha az Egyesület az adatátvevő értesítését elmulasztja, az adatátvevő felvilágosítást kérhet az adatátadás meghiúsulásával kapcsolatos körülményekről, amely felvilágosítást a kérelem kézbesítését követő 8 napon belül meg kell adni.

Az Egyesület az érintett adatát nem törölheti, ha az adatkezelést törvény rendelte el. Az adat azonban nem továbbítható az adatátvevő részére, ha az Egyesület egyetértett a tiltakozással, illetőleg a bíróság a tiltakozás jogosságát megállapította.

## Az adatkezeléssel kapcsolatos jogérvényesítési lehetőség

Nemzeti Adatvédelmi és Információszabadság Hatóság

Postacím: 1530 Budapest, Pf.: 5.

Cím: 1125 Budapest, Szilágyi Erzsébet fasor 22/c

Telefon: +36 (1) 391-1400

Fax: +36 (1) 391-1410

E-mail: ugyfelszolgalat@naih.hu

URL: https://naih.hu

Az érintett a jogainak megsértése esetén az adatát vevő az adatkezelő ellen bírósághoz fordulhat. A bíróság az ügyben soron kívül jár el. A pert az érintett - választása szerint a lakóhelye vagy tartózkodási helye szerinti illetékes törvényszék előtt is megindíthatja.

*A szabályzatot jóváhagyom, alkalmazását 2018/05/25 napjával elrendelem.*

Kelt.: ………………………..

………………………..

név, beosztás[[3]](#footnote-3)

1. Ezen táblázatban rögzíthető a kiadás és a módosítások jegyzéke/időpontjai, így a későbbiekben is követhetővé téve a módosításokat és az aktuálisan alkalmazandó szöveget. [↑](#footnote-ref-1)
2. Ha nincs a gazdálkodó szervezetnél iratkezelési szabályzat, akkor ez a mondat törlendő! [↑](#footnote-ref-2)
3. A szervezet képviseletét ellátó személy neve és beosztása [↑](#footnote-ref-3)